**Program pútnického zájazdu na Moravu v júli 2022.**

 V dňoch 12.-13. júla 2022 organizujeme zájazd na dve moravské pútnické miesta, a to Králíky a Koclířov. Autobus bude odchádzať 12. júla o 6,00 hodine z Liptovskej Teplej. Cestou zoberieme ďalších záujemcov z iných obcí. Pôjdeme po trase Ružomberok – Žilina – Olomouc – Králíky. Po príchode na toto prvé miesto budeme mať spoločný obed a po ňom komentovanú prehliadku pútnického areálu Hora Matky Božej. Prehliadneme si monumentálny kostol, v ktorom je umiestnený milostivý obraz Panny Márie Snežnej, ktorý tu bol prinesený z Ríma, ambity s výjavmi krížovej cesty, ružencových tajomstiev , sväté schody a ďalšie zaujímavosti. K areálu patrí aj jediné múzeum v Čechách, zamerané na priblíženie postavenia Cirkvi a rehoľných spoločností po roku 1950, ich prenasledovania a likvidácie. Podvečer prídeme na miesto nášho nocľahu v Litomyšli, v peknom internátnom ubytovaní, kde dve dvojposteľové izby tvoria bunku so sprchou a WC. Tam bude aj večera a raňajky. Určite si nájdeme čas aj na prehliadku tohto pekného mesta s krásnym zámkom, možno sa budeme môcť zúčastniť aj nejakého koncertu v meste.

Na druhý deň po raňajkách odchádzame do Koclířova, strediska Česko – moravskej Fatimy. Každý mesiac trinásteho sa tam konajú menšie púte k úcte Panny Márie Fatimskej. V rámci pútnického programu budeme účastní na sv. omši, požehnaní chorých, zasväcujúcej procesii, uctení si relikvií fatimských detí i sv. Jána Pavla II. Je to krásny areál s kvetinovými záhonmi, lurdskou jaskyňou, kaplnkou Panny Márie Nazaretskej, sochou Anjela ČR, ktorá je vernou kópiou anjela z Fatimy. Je tu aj krížová cesta, pamätník Memoriál Fatimy, ktorý je obsahovo viazaný k tretiemu posolstvu Panny Márie z Fatimy, buková alej Minutenka. Kúsok od areálu je farský kostol, ktorý je zasvätený patrónke živého ruženca sv. Filoméne. Tu si uctíme jej relikvie. V areáli kláštora je aj vyhľadávaná cukráreň, kde si môžeme posedieť pri koláčikoch a káve. V Koclířove budeme mať aj obed. Na tomto pútnickom mieste sa zdržíme celý deň. Nájdeme si čas aj na súkromné modlitby a rozjímania. Odchádzať budeme okolo 17,00 hodiny. Cestou sa ešte zastavíme na spoločnú večeru, pretože nás bude čakať pomerne dlhá cesta domov.

 Za zájazd je kalkulovaná cena asi 85 €. V nej je zahrnutá doprava autobusom, nocľah, raňajky, večera, 2 – krát obed, večera cestou domov, vstupné. Mali by sme mať aj duchovný doprovod kňaza, a tak môžeme mať aj vlastné sv. omše. Zálohu vo výške 50 € budeme vyberať v máji – termín oznámim. Presnejší popis zájazdu zverejníme mesiac pred odchodom.

Veríme, že práve v týchto ťažkých časoch využijete možnosť stretnutia sa s Pannou Máriou a nemusíte ani cestovať do ďalekej Fatimy. Určite Vám vyprosí vyslyšanie Vašich prosieb, ale aj tlmočí Vaše vďaky za Božie dobrodenia, ktorých sa Vám dostalo.

 Stanislav Ižo, tel. 0908 907 029, e-mail: madocany@gmail.com